
Társadalmi Szerződés - Genesis Civitatis

Társadalmi szerződés. Ennek az aktusnak a mögöttes tartalma gondos szemlélődés után is kétes és homályos, ahogyan maga a kontraktualista felfogás is csupán úgy hivatkozik rá, mint egy transzcendentális fogalomra, mellyel modern civilizációnk alapjait igazolja, semmivel sem konkrétabb vagy megfoghatóbb formában, mint ahogyan a teremtésről és az idők hajnaláról beszélünk.
De vajon miként kell elképzelni a társadalmi szerződést, ha maguk a szerzők is – igaz nem mind – úgy gondolják, hogy ez egy olyan jogon kívüli fikció, melynek szerepe mindösszesen a társadalom egzisztenciájának és jogrendjének a legitimálása?
Kezeljük továbbra is fikcióként? Vagy fogjuk fel a szó legszorosabb értelmébe vett atipikus szerződésként, mint a felek közötti megállapodással létrehozott jogügyletet?
Meglepő módon ez az ötlet nem is olyan elrugaszkodott, mint amilyennek tűnik, maga a szerződés pedig nem is atipikus, sokkal inkább tipikus, római jogi gyökerekkel rendelkező konstrukció, ahogyan már a római jogászok is filozofáltak az állam megállapodáson alapuló létrejöttéről.
A pályamunka során ráébredhetünk, hogy a társadalmi szerződések valós konszenzusos helyzetet takarhatnak, és mint e konszenzus valóban összeegyeztethetőek a római jogi gyökerekkel rendelkező modern magánjog intézményrendszerével, ideértve a szerződésjog irányadó rendelkezéseit, a módosítás, megszűntetés és alanyváltozások lehetőségét.
Teoretikus filozofálgatásainkon túl megismerkedhetünk azokkal a civilizációkkal és állam nélküli társadalmakkal (így például a kalózállamokkal), melyek iskolapéldái lehetnek a társadalmi szerződések valóságos megállapodáson alapuló létrejöttének, egyúttal kitérőt teszünk az Európai Unió irányába is, és önálló fejezetet a témának szentelve megizsgáljuk, hogy az a szupranacionális közösség, mely a huszadik század második felében kibontakozott az európai térségben, miért, illetve miért nem fogható fel társadalmi szerződés generálta kollektívának, egyúttal megfeleltethető e a társadalmi szerződésekben foglalt normatív elvárások követelményeinek.
Vizsgálódásunk végén pedig a már létező társadalmak és közösségek államstruktúrájának legitimitási alapjait vizsgáljuk meg, és fellebentjük a fátylat arról, hogy az állam és a hatalom (kis)embereken felüli, önállósult fogalmak-e, avagy a néptől és a közakarattól elválaszthatatlan tényezők?
Nézzünk bele saját szerződésünkbe!



